केरल में सामने आए कोविड के 5405 नए मामले, 403 लोगों की मौत
बताया गया है कि मंगलवार से 4,538 कोरोना मरीज संक्रमण से उबरे हैं जिसके बाद संक्रमण मुक्त हो चुके मरीजों की संख्या 50,61,906 पहुंच गई है जबकि संक्रमण का इलाज करा रहे संक्रमितों की तादाद 44,124 है। राजधानी तिरुवनंतपुरम में सबसे ज्यादा 988 मामले मिले हैं।
तिरुवनंतपुरम: केरल में बुधवार को कोरोना वायरस से 403 मौतों की पुष्टि की गई है जबकि संक्रमण के 5,405 नए मरीज मिले। केरल सरकार ने तिरुवनंतपुरम में एक विज्ञप्ति में बताया कि राज्य में कुल मामले 51,35,390 हो गए हैं तथा मृतक संख्या 40,535 पहुंच गई है। विज्ञप्ति के मुताबिक, 403 मौतों में से 96 पिछले कुछ दिनों में रिपोर्ट की गई हैं जबकि केंद्र के नए दिशा-निर्देशों व सुप्रीम कोर्ट के निर्देशों के आधार पर मिली अपीलों के बाद 307 मौतों को कोविड के कारण हुई मृत्यु माना गया है। विज्ञप्ति में बताया गया है कि मंगलवार को 4,538 कोरोना मरीज संक्रमण से उबरे हैं जिसके बाद संक्रमण मुक्त हो चुके मरीजों की संख्या 50,61,906 पहुंच गई है जबकि संक्रमण का इलाज करा रहे संक्रमितों की तादाद 44,124 है। राजधानी तिरुवनंतपुरम में सबसे ज्यादा 988 मामले मिले हैं। इसके बाद एर्नाकुलम में 822 और कोझीकोड में 587 संक्रमितों की पुष्टि हुई है।वहीं, भारत में कोविड-19 महामारी के प्रकोप के बीच मई 2020 के बाद पिछले महीने संक्रमण के सबसे कम मामले आए जबकि 547 दिनों के बाद उपचाराधीन मरीजों की संख्या एक लाख से नीचे आ गई है। नवंबर में देश में 3.1 लाख लोगों के इस वायरस से संक्रमित होने की पुष्टि हुई। आंकड़ों के मुताबिक नवंबर लगातार छठा महीना रहा जब नए संक्रमण के मामलों में कमी आई। आंकड़ों के मुताबिक इस साल छह मई को एक दिन में संक्रमण के सबसे अधिक 4,14,188 मामले दर्ज किए गए थे। आंकड़ों के मुताबिक लगातार 54वां दिन है जब 20 हजार से कम दैनिक मामले आए हैं जबकि 156 दिनों में पहली बार 24 घंटे में 50 हजार से कम मामले आए हैं। गौरतलब है कि भारत में 30 जनवरी 2020 को पहला मामला केरल में सामने आया था। भारत में सात अगस्त 2020 को कोविड-19 के कुल मामलों की संख्या 20 लाख तक पहुंची थी जबकि कुल संक्रमितों की संख्या 23 अगस्त 2020 को 30 लाख, पांच सितंबर 2030 को 40 लाख, 16 सितंबर 2020 को 50 लाख के पार हुई थी। देश में 28 सितंबर 2020 को मामलों की संख्या 60 के लाख के पार हुई थी जबकि 11 अक्टूबर 2020, 29 अक्टूबर 2020, 20 नवंबर 2020, 19 दिसंबर 2020 को कुल संक्रमितों की संख्या क्रमश: 70 लाख, 80 लाख, 90 लाख और एक करोड़ तक पहुंच चुकी थी। आंकड़ों के मुताबिक भारत में इस साल चार मई को कुल संक्रमितों की संख्या दो करोड़ और 23 जून को तीन करोड तक पहुंची थी।